Alkūnė

Alkūnė () – rankos vieta, supanti alkūnės sąnarį (ginglymus). Šis sąnarys yra skridininis sąnarys rankos viduryje tarp žasto ir dilbio, jį sudaro 3 kaulai: žastikaulis (humerus), stipinkaulis (radius) ir alkūnkaulis (ulna).

Alkūnės sąnariai 
Alkūnės sąnarys – tai sudėtinis sąnarys (articulatio composita), kurį sudaro trys jungtys, jungiamos bendros kapsulės: žastikaulinis alkūnkaulio sąnarys (articulatio humeroulnaris), žastikaulinis stipinkaulio sąnarys (articulatio humeroradialis) ir artimasis stipinkaulinis alkūnkaulio sąnarys (articulatio radioulnaris proximalis).

Žastikaulinis alkūnkaulio sąnarys 
Žastikaulinis alkūnkaulio sąnarys (Articulatio humeroulnaris) – skridininis vienaašis sąnarys, leidžiantis atlikti rankos lenkimą (flexio) ir tiesimą (extensio).
 Sąnario galva – žastikaulio skridinys (trochlea humeri)
 Sąnario duobė – alkūnkaulio skridininė (pusmėnulinė) įlanka, incisura trochlearis (semilunaris).
Sąnarinė kremzlė skridininę įlanką padengia dviem lopais – užpakaliniu (alkūniniu) ir priekiniu (vainikiniu), kuriuos skiria skaidulinis jungiamasis audinys.

Žastikaulinis stipinkaulio sąnarys 
Žastikaulinis stipinkaulio sąnarys (Articulatio humeroradialis) nefunkcionuoja kaip savarankiškas.
 Sąnario galva – žastikaulio galvutė (captlulum humeri)
 Sąnario duobė – stipinkaulio galvos duobutė (fovea capilis radii).

Artimasis stipinkaulinis alkūnkaulio sąnarys 
Artimasis stipinkaulinis alkūnkaulio sąnarys (Articulatio radioulnaris proximalis) – ritininis sąnarys, leidžiantis atlikti dilbio ir plaštakos nugręžimą (pronatio) ir atgręžimą (supinatio).

Sąnario judesiai 
Alkūnės sąnarys sagitalinėje plokštumoje apie skersinę ašį leidžia atlikti lenkimą, flexio, ir tiesimą extensio, o horizontalinėje plokštumoje apie vertikalinę ašį – dilbio nugrežimą,pronatio, ir atgręžimą,supinatio. Tiesimas (vyrams iki 175°, moterims ir vaikams iki 180°) ribojamas alkūnei atsirėmus į žastikaulio alkūninę duobę; moterims ir vaikams tiesimo kampas gali viršyti 180° (hyperextensio).
Lenkimas iki 135° ribojamas minkštųjų audinių. Dėl to, kad sąnario galvos ir duobės paviršiai nėra taisyklingi ir simetriški, lenkimo judesys atliekamas su nedideliu nuokrypiu į šoninę pusę. Dilbio nugręžimas ir atgręžimas atliekami artimajame ir tolimajame stipinkauliniame alkūnkaulio sąnariuose.

Sąnario kapsulė 
Sąnario kapsulės priekinis ir užpakalinis paviršiai ploni, proksimaliniame gale tvirtinasi virš fossa coronoidea. radialis et olecrani. Šonuose kapsulė stora, nusileidžia žemiau antkrumplių. Dilbyje kapsulė tvirtinasi prie skridininės įlankos kraštų ir apgaubia stipinkaulio kaklą, apie kurį susidaro maišinė kišenė (recessus sacciformis).

Sąnarį sutvirtinantys raiščiai 
 Šalutinis alkūnkaulio raištis (lig. collaterale ulnare) – tvirtas skaidulų pluoštas, prasidedantis nuo žastikaulio vidinio antkrumplio, paprastai skylantis į du pluoštus, kurių priekinis nutįsta link alkūnkaulio vainikinės ataugos, užpakalinis – link alkūnės.
 Šalutinis stipinkaulio raištis (lig. collaterale radiale) – taip pat tvirtas skaidulų pluoštas, einantis nuo žastikaulio šoninio antkrumplio iki stipinkaulio kaklo, kurį savo priekiniu ir užpakaliniu pluoštu apgaubia ir prisitvirtina prie skridininės įlankos kraštų.
 Žiedinis stipinkaulio raištis (Iig. anulare radii) tarsi žiedas apgaubia stipinkaulio kaklą ir laiko jį prispaudęs prie alkūnkaulio. Raiščio vidiniame paviršiuje būna kremzlinio audinio.
 Kvadratinis raištis (lig. quadratum) – tai pluoštas skaidulų, jungiančių stipinkaulio kaklą su alkūnkaulio stipinine įlanka.

Tepaliniai maišeliai 
Klinikinę reikšmę turi šie tepaliniai maišeliai:
 Paodinis alkūnės maišelis (bursa subcutanea olecrani). Gali išsivystyti uždegimai po vienkartinės traumos ar chroniško traumavimo („studento alkūnė“).
 Pasausgyslinis alkūnės maišelis (bursa subtendinea olecrani). Tarp trigalvio raumens sausgyslės ir alkūnės.
 Stipininis alkūnės maišelis (bursa radioulnaris). Tarp art. humeroradialis ir raumenų.

Alkūnės išnirimai 

Tarp alkūnės sąnario išnirimų dažniau pasitaiko užpakalinis išnirimas, kai krintant atsiremiama pusiau sulenktomis rankomis (alkūnkaulis stumiamas atgal), stipinkaulio galvos išnirimas jauniems žmonėms krintant ištiesto ir atgręžto dilbio (stipinkaulio galva pasistumia į priekį, plyšta žiedinis stipinkaulio raištis), stipinkaulio galvos išnirimas vaikams, kai stipriai patraukiama nugręžta ranka (pvz., staiga keliant ar patraukiant vaiką) – stipinkaulio galva „išsineria“ iš žiedinio raiščio.

Šaltiniai

Literatūra 
 G. Česnys Žmogaus osteologija. Vilnius, 2002.
 G. Česnys, J. Tutkuvienė, A.Barkus, V.Gedrimas, R.Jankauskas, R.Rizgelienė, J.Žukienė (2008). Žmogaus Anatomija I tomas.

Sąnariai